21. nedeľa cez rok (C) – komentáre k čítaniam, 22. 8. 2010
Tesná brána
Pred prvým čítaním (Iz 66, 18-21):

Izaiášovo proroctvo je plné prekvapení. Hoci na mnohých miestach starého zákona vidíme, ako Židia sú považovaní za výnimočný národ v Božích očiach, u Izaiáša sa nachádza veľa miest, kde k účasti na Božích požehnaniach sú otvorene pozvané i iné národy. V dnešnom čítaní sa však nachádza jedno pozvanie, ktoré je ťažko pochopiteľné i pre biblistov: Izaiáš hovorí, že Boh pozve neizraelitov dokonca i k účasti na samotnom kňazstve.
Ako mohol Izaiáš predvídať veci, ktoré si jeho súčasníci nedokázali čo ani len predstaviť? Pohania kňazmi Pána? Nezmysel! Aj keď pre nás táto myšlienka dnes už šokujúca nie je, myšlienka tzv. širšieho kňazstva i nás stále šokuje. Stále máme radi zabehané kategórie, ktoré definujú tých, ktorí sú vo vnútri a tých vonku. No akonáhle by si začal vpúšťať tých, čo sú vonku dovnútra, vieš si predstaviť, aký svet by nastal? Ako by sa dalo realizovať takéto nové stvorenie. Myslím, že bude asi pohodlnejšie radšej zostať pri proroctve Izaiášovom a uvažovať o ňom ako o veciach minulých, než ho prenášať do sveta našej doby! Alebo že by nie?
Pred druhým čítaním (Hebr 12; 5-7, 11-13):
Keď som mal trinásť rokov v našom meste zomrel mladý chlapec. Ignoroval príkaz, ktorý sme vlastne ignorovali všetci. Preskakoval plot do miestnej cementárne a ponáral sa do sypkého piesku v obrovskej nádrži. Bola to veľká švanda. Nikto z nás si neuvedomoval, že by to mohlo skončiť i tým, že niekto sa v ňom „utopí“. Po jeho smrti, každý z našej partie si musel vypočuť dlhú kázeň doma od rodičov a nové pravidlá, ktoré výrazne obmedzovali našu slobodu. Všetci sme sa cítili, ako na podmienke. Nová disciplína mala za účel chrániť nás, nie trestať. No hovor to deťom.
Disciplína je dôležitou súčasťou i náboženstva, no ľudia o nej radšej nechcú počuť. Bez nej je však náš náboženský príbeh nekompletný. Dnes je hovorenie o disciplíne nepopulárne. No tak ako je súčasťou našej viery odpúšťanie a slávenie, rovnako je jej súčasťou aj krotenie ľudskej slobody stanovovaním limitov. Limity si môžeme stanoviť sami, alebo nám ich stanoví spoločnosť. Ak limity, ktoré nás obmedzujú, odmietneme, bude nám ich musieť stanoviť moc, ktorá je silnejšia, než sme my. Totiž smrteľník, ktorý sa správa ako Boh, skôr či neskôr narazí na múr...
Pred evanjeliom (pred alelujovým veršom) (Lk 13, 22-30):

Nedávno som videl maľbu s názvom „Úzka brána do neba a široká do pekla.“ Do úzkej brány vchádzali iba dvaja ľudia. Obaja mali v rukách otvorenú modlitebnú knižku a bolo jasné, že pri vchádzaní do tejto úzkej brány sa z nej modlili. Neďaleko brány stál muž, ktorý rozdával kríže, na ktorých boli mená. Výzva „vezmi svoj kríž“ nebola nikdy jednoduchšia. Na druhej strane sa nachádzal dav ľudí, ktorí sa usilovali vojsť do širokej brány. Muži na koňoch, a poskakujúce psy dodávali celej tej atmosfére scény živosť. Určite tento vchod bol omnoho príťažlivejší než ten prvý, ak ovšem prehliadneš smrtky, ktoré tancovali medzi ľuďmi. 

Keď hľadím na obrazy ako tento, vždy ma prenikne netrpezlivosť pri hľadaní ešte tretej brány. Nie, so smrtkami tancovať nechcem, ale ani portrét nábožných pútnikov z prvej brány sa mi nepáči. Osobne si myslím, že tí v tej prvej bráne mohli tancovať: s modlitebnými knižkami, s krížmi a s mnohými inými vecami a ľuďmi, ktorí sú súčasťou ich a našej púte do nebeského kráľovstva. Prečo by mal mať všetku zábavu len diabol? Ak by sme my veriaci vyzerali trocha živší, možno by si úzku bránu vybralo viacej ľudí. 
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Zo všetkých národov, ktoré proroctvo spomína, že sa objavia pred Bohom, z ktorého budeš ty najviac prekvapený? 

· O aký druh disciplíny sa ty snažíš vo svojom živote?

· Kto sú v tvojom živote tzv. tancujúcimi svätcami? Ako by si mohol tancovať i ty?

Činná odozva
Pouvažuj, kde by si vo svojom živote potreboval viac disciplíny. Rozhodni sa trocha viac sa starať o svoje telo: prestaň fajčiť, stravuj sa zdravo, menej pi, viacej spi. Rozhodni sa chodiť na svižné prechádzky. Tráv menej času ustarostenosťou. Tráv viacej času v tichu. Viac miluj. Zanechaj zatrpknutosť... 

